62024CJ0776
HOTĂRÂREA CURȚII (Camera a șasea)
18 decembrie 2025 (
*1
)
„Trimitere preliminară – Funcționari – Statutul funcționarilor Uniunii Europene – Anexa VIII – Pensii – Drepturi de pensie dobândite înainte de intrarea în serviciul Uniunii Europene – Transfer în sistemul de pensii al instituțiilor Uniunii Europene – Cerere de transfer a lucrătorului – Caracterul irevocabil al acestui transfer – Îmbogățire fără justă cauză”
În cauza C‑776/24 [Bopuis] (
i
),
având ca obiect o cerere de decizie preliminară formulată în temeiul articolului 267 TFUE de tribunal du travail francophone de Bruxelles (Tribunalul pentru Litigii de Muncă Francofon din Bruxelles, Belgia), prin decizia din 5 noiembrie 2024, primită de Curte la 12 noiembrie 2024, în procedura
CJ
împotriva
Service fédéral des Pensions (SFP),
CURTEA (Camera a șasea),
compusă din domnul F. Biltgen (raportor), președintele Camerei întâi, îndeplinind funcția de președinte al Camerei a șasea, și domnii A. Kumin și S. Gervasoni, judecători,
avocat general: doamna L. Medina,
grefier: domnul A. Calot Escobar,
având în vedere procedura scrisă,
luând în considerare observațiile prezentate:
–
pentru CJ, de J.‑F. Neven, avocat;
–
pentru guvernul belgian, de C. Jacob, C. Pochet și M. Van Regemorter, în calitate de agenți;
–
pentru Comisia Europeană, de A. Baeckelmans și J.‑F. Brakeland, în calitate de agenți,
având în vedere decizia de judecare a cauzei fără concluzii, luată după ascultarea avocatei generale,
pronunță prezenta
Hotărâre
1
Cererea de decizie preliminară privește interpretarea articolului 11 alineatul (2) din anexa VIII la Statutul funcționarilor Uniunii Europene, astfel cum a fost modificat prin Regulamentul (CEE, Euratom, CECO) nr. 571/92 al Consiliului din 2 martie 1992 (JO 1992, L 62, p. 1) (denumit în continuare „statutul”), interpretat în lumina principiului cooperării loiale, consacrat la articolul 4 alineatul (3) TUE.
2
Această cerere a fost formulată în cadrul unui litigiu între CJ, pe de o parte, și service fédéral des Pensions (SFP) (Serviciul Federal de Pensii, Belgia), pe de altă parte, în legătură cu cererea lui CJ de transfer al drepturilor sale de pensie dobândite anterior intrării sale în serviciul Uniunii Europene către sistemul de pensii al instituțiilor Uniunii Europene (denumit în continuare „SPIUE”).
Cadrul juridic
Statutul
3
Articolul 77 din statut prevede:
„Funcționarul care are o vechime în serviciu de cel puțin 10 ani are dreptul la pensie pentru limită de vârstă. […]
Valoarea maximă a pensiei pentru limită de vârstă este stabilită la 70 % din ultimul salariu de bază aferent ultimului grad în care a fost încadrat funcționarul timp de cel puțin un an. Pentru fiecare an de activitate calculat în conformitate cu articolul 3 din anexa VIII se acordă funcționarului 1,80 % din acel ultim salariu de bază.”
4
Potrivit articolului 2 din anexa VIII la statut:
„Pensia pentru limită de vârstă se lichidează pe baza numărului total de ani de plată a contribuțiilor la sistemul de pensii ai funcționarului. Fiecare an luat în considerare în condițiile stabilite la articolul 3 de mai jos dă dreptul la un an de plată a contribuțiilor la sistemul de pensii și fiecare lună completă la o doisprezecime dintr‑un an de plată a contribuțiilor la sistemul de pensii.
Numărul maxim de ani de plată a contribuțiilor la sistemul de pensii care pot fi luați în considerare la calcularea dreptului de pensie pentru limită de vârstă se stabilește la numărul necesar pentru obținerea valorii maxime a acesteia în sensul articolului 77 al doilea paragraf din statut.”
5
Articolul 11 din anexa VIII la statut prevede:
„(1)   Funcționarul care își încetează activitatea pentru:
–
a intra în serviciul unei administrații, al unei organizații naționale sau internaționale care a încheiat un acord cu Comunitățile;
–
a desfășura o activitate salariată sau independentă în temeiul căreia dobândește drepturi de pensie în cadrul unui sistem ale cărui organisme administrative au încheiat un acord cu Comunitățile,
are dreptul de a transfera echivalentul actuarial al drepturilor sale de pensie pentru limită de vârstă dobândite în cadrul Comunităților la fondul de pensii al administrației sau organizației respective sau la un fond de pensii prin care funcționarul dobândește drepturi de pensie pentru limită de vârstă în temeiul activității sale salariate sau independente.
(2)   Funcționarul care intră în serviciul Comunităților după ce:
–
și‑a încheiat activitatea în cadrul unei administrații, al unei organizații naționale sau internaționale
sau
–
a exercitat o activitate salariată sau independentă,
poate plăti Comunităților, la data titularizării sale, fie echivalentul actuarial, fie suma forfetară de răscumpărare a drepturilor de pensie pentru limită de vârstă pe care le‑a dobândit în temeiul activităților menționate anterior. Într‑un astfel de caz, instituția în cadrul căreia își exercită atribuțiile funcționarul stabilește, ținând seama de gradul de titularizare, numărul anilor de plată a contribuțiilor pe care aceasta îi ia în considerare conform propriului sistem în temeiul perioadei de activitate anterioare pe baza valorii echivalentului actuarial sau a valorii de răscumpărare.”
Dreptul belgian
6
La loi établissant certaines relations entre des régimes belges de pension et ceux d’institutions de droit international public, du 21 mai 1991 (Legea de stabilire a anumitor relații între sistemele belgiene de pensii și cele ale instituțiilor de drept internațional public din 21 mai 1991) (Moniteur belge din 20 iunie 1991, denumită în continuare „Legea din 21 mai 1991”) a instituit un sistem de transfer special, denumit „subrogare”, derivat din formula transferului echivalentului actuarial prevăzută la articolul 11 alineatul (2) din anexa VIII la statut.
7
Potrivit articolului 3 din Legea din 21 mai 1991:
„Orice funcționar poate, cu acordul instituției, să solicite plata către instituție a sumei reprezentând pensia pentru limită de vârstă aferentă serviciilor și perioadelor anterioare intrării în serviciul instituției.”
8
Articolul 6 primul paragraf din această lege prevede:
„De îndată ce au fost decise de administrație, cuantumul anual al pensiei pentru limită de vârstă care urmează să fie transferată, precum și diferitele elemente luate în considerare pentru stabilirea acesteia sunt notificate persoanei interesate prin scrisoare recomandată.”
9
Articolul 7 din legea menționată prevede:
„De îndată ce cuantumul pensiei pentru limită de vârstă a devenit definitiv:
1°
acesta nu mai poate fi modificat din niciun motiv […]”
Litigiul principal și întrebarea preliminară
10
Între anul 1972 și anul 1993, CJ a lucrat în Belgia în principal ca salariat. În această perioadă, el a cotizat la SFP.
11
CJ a intrat în serviciul Uniunii Europene la 1 aprilie 1994, apoi a fost titularizat în calitate de funcționar începând de la 1 ianuarie 1995.
12
La 29 mai 1995, CJ a solicitat transferul către SPIUE al drepturilor sale de pensie dobândite în calitate de lucrător salariat belgian.
13
Prin decizia din 15 iulie 1996, SFP i‑a notificat lui CJ, prin scrisoare recomandată, cuantumul drepturilor de pensie transferabile.
14
La 4 noiembrie 1996, SFP a informat Comisia Europeană cu privire la acest cuantum.
15
La 14 septembrie 2007, CJ a fost informat de serviciile Uniunii cu privire la o recalculare a drepturilor sale de pensie transferate ca urmare a reformei statutului din 2004, prin care perioada de plată a contribuțiilor la sistemul de pensii care puteau fi recunoscută în SPIUE ajungea la 4 ani 4 luni și 24 de zile.
16
La 1 iulie 2020, la vârsta de 63 ani și 11 luni, datorită recalculării drepturilor sale de pensie din 14 septembrie 2007, CJ a atins nivelul maxim de 70 % al pensiei. Cu toate acestea, el a continuat să lucreze până la 31 iulie 2022.
17
La 8 martie 2022, CJ a solicitat SFP beneficiul unei pensii pentru limită de vârstă corespunzătoare drepturilor dobândite anterior intrării sale în serviciul Uniunii.
18
Prin două decizii din 25 mai 2022, SFP i‑a acordat lui CJ o pensie pentru limită de vârstă în cuantum lunar brut de 533,85 euro începând de la 1 august 2021 și, respectiv, o pensie pentru limită de vârstă în cuantum lunar brut de 577,85 euro începând de la 1 august 2022, care este data luată în considerare de SFP ca fiind data încetării activității lui CJ în calitate de funcționar.
19
La 5 iulie 2022, autoritatea Uniunii responsabilă cu lichidarea drepturilor de pensie ale lui CJ i‑a comunicat acestuia un aviz privind stabilirea drepturilor sale de pensie în vederea pensionării sale în seara zilei de 31 iulie 2022, respectiv în ultima zi a lunii în care împlinește vârsta de 66 de ani. Acest aviz stipulează că fuseseră luați în considerare 4 ani 4 luni și 24 de zile ca urmare a transferului drepturilor sale de pensie belgiene și indica faptul că CJ acumulase drepturi de pensie care totalizau 79,21667 %, printre altele ca urmare a bonusului de 13,75 % dobândit pentru că a lucrat 5 ani și 6 luni după vârsta normală de pensionare. Aceste drepturi au fost supuse plafonului de 70 % prevăzut de statut.
20
La 6 iulie 2022, CJ a informat SFP că, întrucât nu a primit în anul 1995, în anul 1996 sau în anul 1997 notificarea cuantumului anual al pensiei pentru limită de vârstă transferabile, cuantumul definitiv al acestei pensii nu putea fi considerat ca fiind stabilit, iar cererea sa de transfer trebuia considerată revocabilă. Prin urmare, acesta și‑a manifestat dorința de a nu mai efectua transferul către SPIUE al drepturilor sale de pensie dobândite anterior intrării sale în serviciul Uniunii.
21
Prin comunicări din lunile noiembrie și decembrie 2022, SFP a confirmat că CJ avea dreptul, începând de la 1 august 2021, la o pensie pentru limită de vârstă în temeiul drepturilor sale dobândite în calitate de lucrător în Belgia.
22
La cererea SFP, Comisia a informat acest serviciu, printr‑un e‑mail din 23 martie 2023, că CJ beneficia, de la 1 august 2022, de o pensie pentru limită de vârstă în temeiul SPIUE. Aceeași instituție a confirmat Serviciului Federal de Pensii, printr‑un e‑mail din 31 martie 2023, că această pensie ținea seama de anii de plată a contribuțiilor la sistemul de pensii care rezultau din transferul drepturilor de pensie efectuat de SFP.
23
În consecință, SFP l‑a informat pe CJ cu privire la suspendarea plății pensiei sale pentru limită de vârstă în temeiul sistemului național belgian. Prin decizia din 17 aprilie 2023, SFP și‑a retras deciziile din 25 mai 2022 menționate la punctul 18 din prezenta hotărâre. Recunoscând că a săvârșit o eroare administrativă, SFP nu i‑a solicitat lui CJ rambursarea plății nedatorate, ci l‑a informat că nu putea solicita o pensie pentru limită de vârstă în temeiul sistemului național belgian începând cu 1 august 2021.
24
CJ a sesizat tribunal du travail francophone de Bruxelles (Tribunalul pentru Litigii de Muncă Francofon din Bruxelles, Belgia), care este instanța de trimitere, cu o acțiune având ca obiect anularea acestei decizii din 17 aprilie 2023, pentru ca plata pensiei sale pentru limită de vârstă în temeiul sistemului național belgian să fie restabilită.
25
CJ arată că, deși transferul drepturilor de pensie dobândite anterior intrării în serviciul Uniunii este irevocabil, drepturile sale de pensie dobândite în temeiul activităților sale profesionale în Belgia între anul 1972 și anul 1992 ar fi în esență pierdute, întrucât, pentru calcularea pensiei sale pentru limită de vârstă în temeiul SPIUE, luarea în considerare a acestor drepturi de pensie nu ar fi necesară. În cadrul mecanismului de subrogare, statul belgian ar plăti lunar instituțiilor Uniunii cuantumul pensiei pentru limită de vârstă corespunzătoare drepturilor dobândite de CJ, în timp ce pensia pentru limită de vârstă acordată acestuia în temeiul SPIUE nu ar ține seama de anii de plată a contribuțiilor la sistemul de pensii dobândit de CJ înainte de intrarea sa în serviciul Uniunii, ceea ce i‑ar permite acesteia să se îmbogățească în detrimentul lui CJ.
26
CJ pretinde că nu a primit notificările, prin scrisori recomandate, cu privire la cuantumurile anuale ale pensiei pentru limită de vârstă care urmau să fie transferate și la elementele luate în considerare pentru calcularea acestor sume, ceea ce nu i‑a permis nici să le conteste, nici să le valideze, și, prin urmare, susține că sumele menționate trebuie considerate ca nefiind definitive. În consecință, el consideră că cererea sa de transfer către SPIUE al drepturilor sale de pensie dobândite în temeiul sistemului național belgian poate fi revocată până la intrarea în vigoare efectivă a subrogării.
27
SFP susține că nu mai dispune de dovada trimiterii prin scrisoare recomandată a notificărilor menționate și arată în esență că CJ a ales să solicite transferul drepturilor sale de pensie dobândite în temeiul sistemului național belgian către SPIUE, lucru pe care acesta trebuie să și‑l asume.
28
Instanța de trimitere se întreabă dacă natura irevocabilă a mecanismului de subrogare nu încalcă obiectivul urmărit de articolul 11 alineatul (2) din anexa VIII la statut. Astfel, acest mecanism ar fi de natură să descurajeze un lucrător să intre în serviciul instituțiilor europene, ținând seama de riscul de a pierde beneficiul unei pensii pentru limită de vârstă la care ar fi avut dreptul dacă nu ar fi intrat în serviciul Uniunii, risc care se realizează dacă, precum în speță, funcționarul are dreptul la cuantumul maxim al pensiei în temeiul SPIUE, fără a fi luate în considerare drepturile de pensie transferate. Prin urmare, aceasta se întreabă dacă este posibilă contestarea cuantumului pensiei sale pentru limită de vârstă până când transferul drepturilor de pensie, prin intermediul subrogației, este efectiv realizat. În această privință, instanța de trimitere invocă Hotărârea din 10 noiembrie 1999, Kristensen ș.a./Consiliul (T‑103/98, T‑104/98, T‑107/98, T‑113/98 și T‑118/98, EU:T:1999:289), potrivit căreia drepturile de pensie transferate care nu sunt luate în considerare cu ocazia aplicării articolului 11 alineatul (2) din anexa VIII la statut trebuie rambursate funcționarului.
29
Instanța de trimitere se întreabă totodată dacă transferul drepturilor de pensie dobândite înainte de intrarea în serviciul Uniunii, prin intermediul mecanismului de subrogare, constituie o îmbogățire fără justă cauză a instituțiilor europene.
30
În aceste condiții, tribunal du travail francophone de Bruxelles (Tribunalul pentru Litigii de Muncă Francofon din Bruxelles) a hotărât să suspende judecarea cauzei și să adreseze Curții următoarea întrebare preliminară:
„În cazul în care legislația unui stat membru prevede că transferul drepturilor prevăzute la articolul 11 alineatul (2) din anexa VIII la [statut] nu se produce printr‑un transfer al contribuțiilor la momentul titularizării funcționarului Uniunii, ci prin subrogarea instituțiilor europene în drepturile de pensie dobândite în respectivul stat membru, începând cu data de la care funcționarul ar fi avut acces la această pensie, respectivul articol 11 alineatul (2) și principiul cooperării loiale consacrat la articolul 4 alineatul (3) [TUE] trebuie interpretate, având în vedere obiectivele transferului, care sunt de a permite păstrarea drepturilor dobândite într‑un stat membru de funcționarul Uniunii în beneficiul funcționarului și de a garanta atractivitatea funcției publice europene, în sensul că impun acestei legislații să permită revocarea cererii de transfer până la data la care subrogarea produce efecte, iar riscul de a nu putea beneficia de o parte din drepturile constituite în sarcina acestui stat membru este efectiv cunoscut?”
Cu privire la întrebarea preliminară
31
Prin intermediul întrebării formulate, instanța de trimitere solicită în esență să se stabilească dacă articolul 11 alineatul (2) din anexa VIII la statut și principiul cooperării loiale consacrat la articolul 4 alineatul (3) TUE trebuie interpretate în sensul că se opun unei reglementări naționale în temeiul căreia decizia funcționarului Uniunii de a transfera către SPIUE drepturile sale de pensie dobândite într‑un sistem național de pensii anterior intrării sale în serviciul Uniunii este irevocabilă atunci când această reglementare nu prevede transferul efectiv al unor astfel de drepturi de pensie la data acestei decizii, ci un astfel de transfer prin subrogare de către instituțiile Uniunii în aceste drepturi dobândite începând de la data la care funcționarul poate pretinde pensia sa pentru limită de vârstă, cu riscul unei îmbogățiri fără justă cauză a instituțiilor Uniunii.
32
Cu titlu introductiv, trebuie amintit că statutul, care are aplicabilitate generală, este obligatoriu în toate elementele sale și se aplică direct în fiecare stat membru. Rezultă că, în afara efectelor pe care le produce în ordinea internă a administrației Uniunii, statutul este de asemenea obligatoriu pentru statele membre în măsura în care sprijinul lor este necesar în vederea punerii sale în aplicare (a se vedea în acest sens Hotărârea din 4 februarie 2021, Ministre de la Transition écologique et solidaire și Ministre de l’Action et des Comptes publics, C‑903/19, EU:C:2021:95, punctele 36 și 37, precum și jurisprudența citată).
33
În temeiul articolului 11 alineatul (2) din anexa VIII la statut, orice funcționar sau agent care intră în serviciul Uniunii după ce și‑a încheiat activitatea în cadrul unei administrații, al unei organizații naționale sau internaționale sau al unei întreprinderi poate plăti Uniunii, la data titularizării sale, echivalentul actuarial al drepturilor de pensie pentru limită de vârstă dobândite în administrația, în organizația națională sau internațională sau în întreprinderea în care a activat.
34
În primul rând, sistemul de transfer al drepturilor de pensie, astfel cum este prevăzut la articolul 11 alineatul (2) din anexa VIII la statut, prin faptul că permite o coordonare între sistemele naționale și sistemul de pensii al Uniunii, are ca obiectiv să faciliteze trecerea de la posturi naționale, publice sau private, la administrația Uniunii și să garanteze astfel Uniunii cele mai bune posibilități de selecție a unui personal calificat care are deja o experiență profesională adecvată (Hotărârea din 16 decembrie 2004, My, C‑293/03, EU:C:2004:821, punctul 44 și jurisprudența citată).
35
Astfel, dacă ar refuza să ia măsurile necesare pentru transferul către SPIUE al echivalentului actuarial sau al valorii forfetare de răscumpărare a drepturilor de pensie dobândite în sistemul național de pensii, prevăzut la articolul 11 alineatul (2) din anexa VIII la statut, un stat membru ar putea îngreuna recrutarea de către Uniune a unor funcționari naționali cu o anumită vechime în serviciu, dat fiind că o astfel de trecere din serviciul național în serviciul Uniunii ar avea ca efect privarea acestora de drepturile de pensie la care ar fi avut dreptul dacă nu ar fi acceptat să intre în serviciul Uniunii (Hotărârea din 4 februarie 2021, Ministre de la Transition écologique et solidaire și Ministre de l’Action et des Comptes publics, C‑903/19, EU:C:2021:95, punctul 34, precum și jurisprudența citată).
36
Astfel de consecințe nu pot fi admise având în vedere obligația de cooperare și de asistență loială pe care statele membre o au față de Uniune și care își află expresia în obligația, prevăzută la articolul 4 alineatul (3) TUE, de a‑i facilita acesteia îndeplinirea misiunii sale (Hotărârea din 4 februarie 2021, Ministre de la Transition écologique et solidaire și Ministre de l’Action et des Comptes publics, C‑903/19, EU:C:2021:95, punctul 35, precum și jurisprudența citată).
37
În al doilea rând, articolul 11 alineatul (2) din anexa VIII la statut urmărește să asigure posibilitatea ca drepturile dobândite de funcționari într‑un stat membru, în pofida caracterului lor eventual limitat, sau chiar condiționat sau viitor, sau a faptului că nu sunt suficiente pentru a da naștere posibilității de a beneficia imediat de o pensie, să fie păstrate în avantajul funcționarului interesat și să fie luate în considerare de sistemul de pensii la care acesta este afiliat la sfârșitul carierei sale profesionale (Hotărârea din 20 octombrie 1981, Comisia/Belgia_137/80, EU:C:1981:237, punctul 12).
38
Din aceste considerații rezultă că posibilitatea prevăzută la articolul 11 alineatul (2) din anexa VIII la statut are ca obiect să acorde funcționarilor un drept a cărui exercitare depinde doar de propria opțiune (a se vedea în acest sens Hotărârea din 20 octombrie 1981, Comisia/Belgia_137/80, EU:C:1981:237, punctul 13, și Hotărârea din 10 septembrie 2015, Wojciechowski, C‑408/14, EU:C:2015:591, punctul 52).
39
Întrucât alineatul (2) al articolului 11 din anexa VIII la statut nu prevede posibilitatea de a revoca exercitarea posibilității prevăzute de această dispoziție, decizia de transfer al drepturilor de pensie către SPIUE are un caracter definitiv și irevocabil. Acest lucru este confirmat de faptul că un nou transfer al drepturilor de pensie nu poate interveni decât în ipotezele avute în vedere la alineatul (1) al acestui articol 11, care presupun încetarea funcțiilor persoanei interesate.
40
Cu toate acestea, caracterul definitiv și irevocabil al deciziei de transfer al drepturilor de pensie dobândite anterior intrării în serviciul Uniunii nu aduce atingere obiectivelor urmărite de articolul 11 alineatul (2) din anexa VIII la statut, și anume păstrarea drepturilor dobândite și atractivitatea funcției publice europene.
41
Astfel, în ceea ce privește păstrarea drepturilor dobândite, este necesar să se arate că anii de plată a contribuțiilor la sistemul de pensii acumulați înainte de intrarea în serviciul Uniunii permit creșterea numărului de ani de serviciu luați în considerare în vederea stabilirii procentajului din ultimul salariu de bază care va constitui pensia pentru limită de vârstă și astfel atingerea mai rapidă a plafonului de 70 % din ultimul salariu de bază stabilit la articolul 77 al doilea paragraf din statut. Prin urmare, nu se poate deduce de aici o pierdere a drepturilor dobândite.
42
Trebuie precizat în această privință că, deși posibilitatea de a transfera drepturile de pensie dobândite înainte de intrarea în serviciul Uniunii garantează funcționarului în cauză că aceste drepturi vor fi luate în considerare în temeiul SPIUE, această posibilitate nu îi oferă în schimb nicio certitudine că această luare în considerare va avea drept consecință o majorare a cuantumului pensiei sale care să corespundă în întregime capitalului transferat (a se vedea în acest sens Hotărârea din 4 mai 2023, KY/Curtea de Justiție a Uniunii Europene, C‑100/22 P, EU:C:2023:377, punctul 69).
43
În ceea ce privește atractivitatea funcției publice, trebuie amintit că transferul drepturilor de pensie este o posibilitate acordată funcționarului, pe care funcționarul trebuie să o exercite în cunoștință de cauză.
44
Prin urmare, independent de aspectul dacă reglementarea națională în cauză prevede că transferul drepturilor de pensie se efectuează prin subrogarea instituțiilor europene în aceste drepturi la data la care funcționarul se pensionează sau că drepturile de pensie menționate sunt transferate către SPIUE la data la care funcționarul a decis un astfel de transfer, aceste drepturi sunt luate în considerare în ambele cazuri, iar atractivitatea funcției publice europene nu este, în niciunul dintre aceste două cazuri, afectată în vreun fel.
45
În consecință, respectarea obiectivelor urmărite de articolul 11 alineatul (2) din anexa VIII la statut nu impune să se prevadă dreptul de a revoca cererea de transfer al drepturilor de pensie dobândite anterior intrării în serviciul Uniunii până la data la care subrogarea instituțiilor europene în aceste drepturi intră în vigoare.
46
Această interpretare nu poate fi diferită în lumina principiului cooperării loiale care își găsește expresia în obligația, prevăzută la articolul 4 TUE, de a facilita îndeplinirea de către Uniune a misiunilor sale.
47
Astfel, după cum arată Comisia, particularitatea prezentei trimiteri preliminare constă în modul în care Regatul Belgiei a înțeles să își respecte obligațiile în raport cu statutul mai degrabă prin instituirea, prin Legea din 21 mai 1991, a unui mecanism de subrogare, prin care instituțiile europene primesc cuantumurile pensiilor pentru limită de vârstă în temeiul sistemului național al funcționarilor lor pensionați, decât prin transferul drepturilor de pensie la data la care acești funcționari au solicitat transferul drepturilor lor. Această lege a avut ca obiectiv să pună capăt procedurii de constatare a neîndeplinirii obligațiilor inițiate de Comisie pentru nerespectarea de către Regatul Belgiei a obligațiilor sale în temeiul articolului 11 alineatul (2) din anexa VIII la statut, procedură care a condus la dubla condamnare a Regatului Belgiei prin Hotărârea din 20 octombrie 1981, Comisia/Belgia (137/80, EU:C:1981:237), și prin Hotărârea din 3 octombrie 1989, Comisia/Belgia (383/85, EU:C:1989:356). Întrucât mecanismul de subrogare prevăzut de Legea din 21 mai 1991 permite păstrarea efectivă a drepturilor dobândite în cadrul SPF după transferul lor către SPIUE, rezultă că Regatul Belgiei a respectat principiul cooperării loiale.
48
În ceea ce privește argumentul referitor la îmbogățirea fără justă cauză, trebuie amintit că pensia pentru limită de vârstă prevăzută la articolul 77 din statut este calculată, astfel cum reiese din primul paragraf al acestui articol 77 și din articolul 2 din anexa VIII la statut, pe baza numărului total de ani de plată a contribuțiilor la sistemul de pensii acumulați de funcționar, căruia i se aplică procentajul prevăzut la articolul 77 al doilea paragraf din statut, și, dacă este cazul, în limita plafonului stabilit de această dispoziție.
49
Acești ani de plată a contribuțiilor la sistemul de pensii corespund perioadei în care funcționarul în cauză se afla în serviciul Uniunii, iar articolul 11 alineatul (2) din anexa VIII la statut îi dă funcționarului posibilitatea de a transfera către SPIUE drepturile de pensie pe care le‑a dobândit înainte de intrarea în serviciul Uniunii pentru ca aceste drepturi, transformate într‑un spor de ani de plată a contribuțiilor la sistemul de pensii, să poată fi luate în considerare la calcularea cuantumului pensiei care trebuie acordată (a se vedea în acest sens Hotărârea din 4 mai 2023, KY/Curtea de Justiție a Uniunii Europene, C‑100/22 P, EU:C:2023:377, punctul 60).
50
Trebuie adăugat că metoda de calcul al numărului de ani de plată a contribuțiilor la sistemul de pensii care trebuie luați în considerare în temeiul SPIUE, în urma transferului drepturilor de pensie dobândite în temeiul unui sistem național, se întemeiază pe parametrii prevăzuți la articolul 11 alineatul (2) din anexa VIII la statut.
51
Conform jurisprudenței amintite la punctul 42 din prezenta hotărâre, deși posibilitatea de a transfera drepturile de pensie dobândite înainte de intrarea în serviciul Uniunii îi oferă funcționarului în cauză garanția că aceste drepturi vor fi luate în considerare în temeiul SPIUE, această posibilitate nu îi oferă nicio certitudine că această luare în considerare va avea drept consecință o majorare a cuantumului pensiei sale care să corespundă în întregime capitalului transferat (a se vedea în acest sens Hotărârea din 4 mai 2023, KY/Curtea de Justiție a Uniunii Europene, C‑100/22 P, EU:C:2023:377, punctul 69).
52
Astfel, cuantumul cotizațiilor plătite nu este legat în mod proporțional de cuantumul pensiei primite, acest cuantum fiind calculat pe baza numărului total de ani de plată a contribuțiilor, inclusiv a celor dobândite înainte de intrarea în serviciul instituțiilor europene, cărora li se aplică un procentaj și, dacă este cazul, în limita unui plafon, conform articolului 77 din statut (Hotărârea din 27 februarie 2025, OA/Parlamentul, C‑32/24 P, EU:C:2025:118, punctul 50). Astfel, SPIUE este organizat pe baza principiului solidarității și nu este conceput în sensul că pensia primită de un funcționar sau de un agent ar corespunde exact cuantumului contribuțiilor la acest sistem.
53
În această privință, nu se poate considera că mecanismul de subrogare în beneficiul SPIUE, prevăzut de Legea din 21 mai 1991, conduce la o îmbogățire fără justă cauză a instituțiilor europene ca urmare a simplei împrejurări că drepturile de pensie dobândite anterior intrării în serviciul unei instituții a Uniunii sunt transferate către SPIUE mai degrabă sub formă de plăți eșalonate decât sub formă de capital la momentul deciziei funcționarului de a‑și transfera drepturile de pensie. Această împrejurare nu are efect asupra drepturilor de pensie ale reclamantului și asupra calculului pensiei care îi este plătită de SPIUE.
54
Mai trebuie precizat că Hotărârea din 10 noiembrie 1999, Kristensen ș.a./Consiliul (T‑103/98, T‑104/98, T‑107/98, T‑113/98 și T‑118/98, EU:T:1999:289), invocată de instanța de trimitere, privește o problemă diferită de cea care se ridică în speță. Astfel, acea hotărâre viza dispozițiile generale de aplicare adoptate de Consiliul Uniunii Europene, potrivit cărora numărul de ani de plată a contribuțiilor la sistemul de pensii care trebuie luați în considerare pentru stabilirea pensiei pentru limită de vârstă era calculat pe baza totalității cuantumului transferat, fără ca acest număr să poată depăși numărul de ani în care persoana interesată fusese afiliată la alte sisteme de pensii înainte de preluarea funcției sale în Uniune. În cauza în care s‑a pronunțat acea hotărâre, care privea un funcționar al Consiliului, numărul de ani de plată a contribuțiilor care trebuiau luați în considerare pentru perioada anterioară angajării sale pe baza capitalului transferat fusese limitat, în conformitate cu dispozițiile generale de aplicare adoptate de această instituție, la numărul de ani în care persoana interesată fusese afiliată la alte sisteme de pensii înainte de începerea activității sale în serviciul Uniunii (a se vedea în acest sens Hotărârea din 4 mai 2023, KY/Curtea de Justiție a Uniunii Europene, C‑100/22 P, EU:C:2023:377, punctul 70). Or, în cauza principală, drepturile de pensie care au făcut obiectul transferului au fost luate în considerare în totalitate. Respectiva hotărâre a Tribunalului nu este, așadar, relevantă pentru răspunsul care trebuie dat la întrebarea adresată.
55
Având în vedere ansamblul considerațiilor care precedă, se impune ca la întrebarea adresată să se răspundă că articolul 11 alineatul (2) din anexa VIII la statut și principiul cooperării loiale, consacrat la articolul 4 alineatul (3) TUE, trebuie interpretate în sensul că nu se opun unei reglementări naționale în temeiul căreia decizia funcționarului Uniunii de a transfera către SPIUE drepturile sale de pensie dobândite într‑un sistem național de pensii anterior intrării sale în serviciul Uniunii este irevocabilă atunci când această reglementare nu prevede transferul efectiv al unor astfel de drepturi de pensie la data acestei decizii, ci un astfel de transfer prin subrogare de către instituțiile Uniunii în aceste drepturi dobândite începând de la data la care funcționarul poate pretinde pensia sa pentru limită de vârstă, cu condiția ca drepturile de pensie transferate să fie efectiv luate în considerare cu ocazia calculării cuantumului pensiei acordate.
Cu privire la cheltuielile de judecată
56
Întrucât, în privința părților din litigiul principal, procedura are caracterul unui incident survenit la instanța de trimitere, este de competența acesteia să se pronunțe cu privire la cheltuielile de judecată. Cheltuielile efectuate pentru a prezenta observații Curții, altele decât cele ale părților menționate, nu pot face obiectul unei rambursări.
Pentru aceste motive, Curtea (Camera a șasea) declară:
Articolul 11 alineatul (2) din anexa VIII la Statutul funcționarilor Uniunii Europene, astfel cum a fost modificat prin Regulamentul (CEE, Euratom, CECO) nr. 571/92 al Consiliului din 2 martie 1992, și principiul cooperării loiale, consacrat la articolul 4 alineatul (3) TUE,
trebuie interpretate în sensul că
nu se opun unei reglementări naționale în temeiul căreia decizia funcționarului Uniunii Europene de a transfera către sistemul de pensii al instituțiilor Uniunii Europene drepturile sale de pensie dobândite într‑un sistem național de pensii anterior intrării sale în serviciul Uniunii este irevocabilă atunci când această reglementare nu prevede transferul efectiv al unor astfel de drepturi de pensie la data acestei decizii, ci un astfel de transfer prin subrogare de către instituțiile Uniunii în aceste drepturi dobândite începând de la data la care funcționarul poate pretinde pensia sa pentru limită de vârstă, cu condiția ca drepturile de pensie transferate să fie efectiv luate în considerare cu ocazia calculării cuantumului pensiei acordate.
Semnături
(
*1
)	Limba de procedură: franceza.
(
i
)	Numele prezentei cauze este un nume fictiv. El nu corespunde numelui real al niciuneia dintre părțile din procedură.